DATORIA 


DĂNUŢ UNGUREANU 


— LOCUL era acelaşi pe care îl părăsiseră în urmă cu 
cîteva luni. Un deal împădurit, scăldat de razele Soarelui, 
un pîrîu minuscul, cîţiva bolovani stingheri. În buza rîpei 
însă, miîini disciplinate şi îndemînatice ridicaseră în pripă 
un acoperiş. Cei doi oameni care discutau înăuntru, pe un 
ton reţinut, politicos, puteau fi deosebiți, eventual, după 
culoarea-cod care le împodobea uniforma. Roşu şi verde de 
o parte a mesei, albastru închis de cealaltă parte. 

— În rest, aproape totul coincidea. Acelaşi păr uşor 
încărunţit pe tîmple, aceiaşi umeri masivi, aceeaşi privire 
semeaţă, impunătoare. 

— În acest caz, vă invit să formulaţi o soluţie 
convenabilă, spuse unul dintre ei, continuînd discuţia şi 
privind cu un aer distrat minusculele infiltraţii solare din 
acoperiş. 

— Mă rog, asta depinde de ce înţelegeţi dv. Prin 
„convenabilă” îi răspunse celălalt cu oboseală, dar şi cu 
demnitate în glas. 

— Mă refer în special la amplasamentul trupelor 
noastre. 

— Nu ştiu dacă o modificare de ultim moment a planului 
de acţiune... 

— Înţeleg, înțeleg, pară uşor iritat albastrul: 
Nervozitatea sa abia insinuată învioră parcă atmosfera. 

— În definitiv, eu nu ţin neapărat la satisfacerea cu orice 
preţ a acestor deziderate. Recomandarea venită de la 
marele nostru stat major nu trebuie în mod obligatoriu să 
fie interpretată ca un ordin de luptă. 

— O asemenea recomandare, după cum v-am mai spus, 
ne-a parvenit şi nouă noaptea trecută. Se estimează că o 
ciocnire a trupelor noastre în condiţiile acestui cîmp de 

manevră, cu angajarea întregului armament pe care îl 
posedăm... 

— Ştiu, mormăi înciudat roşu-verdele, va duce în mod 
inevitabil la distrugerea coloniei băştinaşe din apropiere. 
În definitiv, însă, ei nici nu sînt oameni şi aici, la mai bine 
de 200 ani lumină de lumile noastre. 

— Nu vom avea de dat socoteală nimănui, încheie sec 
albastrul. O constatare cinică, dar perfect adevărată. 

— A la guerre comme ă la guerre, domnule general. 
Atunci? 

— Propun ca lucrurile să-şi urmeze cursul lor firesc 

— Sînt întrutotul de acord. Mă bucur că am ajuns la o 
înţelegere, ca între oameni raţionali. 

— Cei doi se ridicară aproape simultan, uşuraţi, cu 
sentimentul datoriei îndeplinite. 

— Numai un moment, vă rog. Aş vrea să vă fac o 
propunere. 

După aproape două ore totul fu gata. Aceleaşi miini 
disciplinate şi îndemînatice realizară într-un timp record 
joncţiunea celor două creiere electronice despărțite de 
tranşee şi teribile arme dezintegratoare. Erau acum unul 
singur, o singură inteligenţă manevrabilă, pusă la 
îndemina celor doi bărbaţi. Ceea ce voiau să facă semăna 
puţin a bravadă. Dar era un gest aproape simbolic ca un 
fel de toast înaintea înfruntării decisive sau ceva de genul 
ăsta. În fond, un bărbat adevărat trebuie să ştie să-şi 
înfrunte destinul fără ezitare. 

— Creiere, formulă unul dintre ei problema, posezi toate 
informaţiile cu privire la forţele ce vor fi angajate peste 
puţin timp... 

Făcu o scurtă pauză şi continuă: 

— Te rog să analizezi totul şi să ne indici învingătorul. 

Nu se auzi nici cel mai mic zgomot. Uriaşa inteligenţă 
electronică lucră aproape douăzeci de secunde, în timp în 
care sute de luminiţe vesele trădau zbuciumul intern al 
Maşinii. Bărbaţii stăteau acum umăr la umăr. Acolo, pe 
minusculele circumvoluţiuni metalizate se înfiripau sute şi 

sute de scenarii, variante, ipoteze. Şi toate duse pînă la 
capăt, erau analizate cu minuţiozitate. 

— Rezultatul este următorul, hîrîi în cele din urmă vocea 
venită de nicăieri în timp ce pe ecran se imprimau cu 
rapiditate cifre şi diagrame. 

„Situaţia forţei nr. 1 în momentul încetării atacului: 

— circa 75% efectiv uman scos definitiv din luptă 

— 40% echipament scos din funcţiune 

Situaţia forţei nr. 2 în momentul încetării atacului: 

— 66% efectiv uman scos definitiv din luptă 

— 58% echipament scos din funcţiune 

Rezultatul atacului nedecis. Indicarea învingătorului 
imposibilă. Se recomandă evitarea ostilităţilor. 

Poziţiile optime după încetarea atacului vor fi 
următoarele... 

Albastru se repezi furios şi decuplă totul. 

— Dobitocul, spuse el, habar n-are ce-i acela un secret 
militar. 

Celălalt nu reacţionă în nici un fel. Palid, puse Creierul 
din nou în funcţiune şi formulă o nouă problemă, de data 
aceasta în scris. Răspunsul veni aproape instantaneu: 
„Negativ”. 

Cei doi se priviră un minut întreg cu minţile goale de 
orice gînd. Nu mai auzeau altceva decit acest „Negativ” 
obsedant, nemilos. Între ei, pe podea, zăcea petecul de 
hîrtie pe care Roşu-verdele scrisese înfrigurat: „Care 
dintre comandanţi va supravieţui atacului?” Se regăsiră cu 
greu, într-un tîrziu, soarele începuse deja să dea primele 
semne de oboseală. Discutară în şoaptă mai bine de o oră. 
Încet, încet, tonul reţinut, politicos se înstăpîni iarăşi. Spre 
sfîrşit, unul dintre ei întrezări soluţia şi o expusese calm 
celuilalt care o acceptă pe loc. 

— Mîini disciplinate şi îndemînatice demontară totul şi 
trupele îşi reluară vechile poziţii. 

— La ora stabilită, cei doi bărbaţi începură să dea ordine 
scurte şi precise pentru a-şi autoextermina fiecare 
procentul de efectiv uman stabilit în mod ştiinţific. 

Totul în cea mai mare ordine şi disciplină. 


